Oficialusis leidinys L 242 , 10/09/2002 p. 0018 - 0020



Komisijos reglamentas (EB) Nr. 1602/2002 2002 m. rugsėjo 9 d. nustatantis išsamias Tarybos direktyvos 1999/105/EB taikymo taisykles dėl leidimo valstybėms narėms uždrausti tam tikros miško dauginamosios medžiagos pardavimą galutiniam vartotojui EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1999 m. gruodžio 22 d. Tarybos direktyvą 1999/105/EB dėl prekybos miško dauginamąja medžiaga [1], ypač į jos 17 straipsnio 3 dalį, kadangi: (1) Pagal Direktyvos 1999/105/EB 17 straipsnio 1 dalį valstybės narės privalo užtikrinti, kad miško dauginamajai medžiagai, pateiktai į rinką laikantis tos direktyvos nuostatų, jos savybių, tyrimo ir tikrinimo reikalavimų, ženklinimo ir plombavimo atžvilgiu būtų taikomi tik šioje direktyvoje nustatyti prekybos apribojimai. (2) Tam tikromis aplinkybėmis valstybėms narėms gali būti leidžiama uždrausti galutiniam vartotojui parduoti tam tikrą miško dauginamąją medžiagą, kuri netinkama naudoti jų teritorijoje, siekiant ją sėti ar sodinti jų teritorijoje. (3) Toks leidimas turėtų būti suteikiamas tik tada, kai yra pagrindo manyti, kad dėl savo fenotipinių ar genetinių savybių miško dauginamoji medžiaga turės neigiamą poveikį miškininkystei, aplinkai, genetiniams ištekliams arba biologinei įvairovei tos valstybės narės teritorijoje. (4) Kad Komisija galėtų nuspręsti turėdama visus faktus, prie paraiškos leidimui reikia pridėti atitinkamus įrodymus ir informaciją, susijusią su, inter alia, miško dauginamosios medžiagos provenencijų ar kilmės rajonu, bandymų, mokslinių tyrimų ir miškininkystės praktikos rezultatais. Reikalinga informacija turėtų būti tiksli. (5) Siekdamos padėti valstybei narei paruošti paraišką, kitos valstybės narės turėtų pateikti, jos prašymu, visą reikalingą informaciją apie sėklinės bazės, skirtos miško dauginamajai medžiagai gauti, provenencijų ar kilmės rajonus ir nacionalinius sąrašus. (6) Tuo pat metu paraiškos kopija turėtų būti nusiųsta tai valstybei narei, kurioje yra provenencijų ar kilmės rajonas, kad ta valstybė narė galėtų informuoti Komisiją apie savo poziciją. (7) Šiame reglamente numatytos priemonės atitinka Žemės ūkio, sodininkystės ir miškininkystės sėklos bei dauginamosios medžiagos nuolatinio komiteto nuomonę, PRIĖMĖ ŠĮ REGLAMENTĄ: 1 straipsnis 1. Valstybė narė, norinti gauti leidimą uždrausti parduoti tam tikrą miško dauginamąją medžiagą galutiniam vartotojui, pagal Direktyvos 1999/105/EB 17 straipsnio 2 dalį pateikia Komisijai paraišką, nurodydama, kodėl ji mano, kad yra įvykdyti 17 straipsnio 2 dalyje nurodyti kriterijai. Prie paraiškos pridedama visa patvirtinamoji informacija ir dokumentai, kaip nurodyta 2–5 dalyse. 2. Pateikiami žemėlapiai ir išsami informacija apie dauginamosios medžiagos kilmės provenencijų ar kilmės rajoną, taip pat dokumentai, rodantys skirtumus tarp atitinkamų klimato ir ekologinių duomenų, kaip nurodyta priede. 3. Pateikiami bandymų arba mokslinių tyrimų rezultatai arba miškininkystės praktikos rezultatai, rodantys, kodėl ši medžiaga netinkama naudoti visoje teritorijoje, kurioje siūloma įvesti draudimą, ar jos dalyje. Reikia pateikti išsamią informaciją apie bandymus: planą, įvertinimo tvarką, ir duomenų analizę; turi būti atliekami atitinkamų augaviečių tipų bandymai remiantis Direktyvos 1999/105/EB V priedo 1 punkte nurodytais reikalavimais. Taip pat pateikiama išsami informacija apie bandymus atlikusius asmenis ir nurodoma, ar su rezultatais susipažino tos pačios srities profesionalai, ar rezultatai buvo paskelbti. 4. Nurodant mokslinių tyrimų rezultatus, reikia pateikti išsamią informaciją apie tyrimą: planą, duomenų šaltinius, įvertinimo tvarką ir duomenų rezultatus. 5. Nurodant miškininkystės praktikos rezultatus, reikia pateikti informaciją ir dokumentus apie miško dauginamosios medžiagos išlikimą ir vystymąsi, įskaitant augimą. 2 straipsnis Norėdama uždrausti medžiagą, paraiškoje dėl draudimo prekiauti kategorijoms "šaltinio tapatybė nustatyta" arba "atrinkta" priklausančia miško dauginamąja medžiaga iš patvirtintos sėklinės bazės sėklos šaltinio ar želdinio pavidalu, valstybė narė privalo įvertinti jos netinkamumą, nurodydama provenencijų rajoną. 3 straipsnis Norėdama uždrausti medžiagą, paraiškoje dėl draudimo prekiauti kategorijoms "atitinkanti (kokybės) reikalavimus" arba "išbandyta" priklausančia miško dauginamąja medžiaga iš patvirtintos sėklinės bazės sėklinės plantacijos, šeimų tėvų, klonų ar konų mišinio pavidalu, valstybė narė privalo įvertinti jos netinkamumą, nurodydama individualius patvirtinimo vienetus. Be Direktyvos 1999/105/EB 10 straipsnyje nurodytos informacijos, gavus prašymą reikia pateikti tokius duomenis: a) atrankos kriterijus, taikomus sėklinės bazės sudėtinėms dalims; b) sėklinės bazės sudėtį; c) provenencijų rajoną (-us), kuriame (-iuose) buvo atrinktos pradinės sudedamosios dalys. 4 straipsnis 1. Siekdamos padėti valstybei narei paruošti 1 straipsnyje minimą paraišką, kitos valstybės narės paraišką rengiančios valstybės narės prašymu pateikia žemėlapius ir informaciją apie miško dauginamosios medžiagos, dėl kurios pardavimo galutiniam vartotojui uždraudimo ketinama paduoti paraišką, provenencijų rajono klimato ir ekologines sąlygas. 2. Tuo pat metu, kai Komisijai pateikiama paraiška dėl leidimo, paraiškos kopija nusiunčiama tai valstybei narei, kurioje yra medžiagos, kurią ketinama uždrausti, provenencijų ar kilmės rajonas. 3. 2 dalyje minima valstybė narė per tris mėnesius apsvarsto paraišką ir praneša Komisijai apie savo poziciją. Esant pateisinamoms aplinkybėms, tos valstybės narės prašymu šį laikotarpį Komisija gali pratęsti. 5 straipsnis Šis reglamentas įsigalioja 20 dieną po jo paskelbimo Europos Bendrijų oficialiajame leidinyje. Jis taikomas nuo 2003 m. sausio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2002 m. rugsėjo 9 d. Komisijos vardu David Byrne Komisijos narys [1] OL L 11, 2000 1 15, p. 17. -------------------------------------------------- PRIEDAS Informacija, kurią turi pateikti valstybė narė, paremdama paraišką pagal Tarybos direktyvos 1999/105/EB 17 straipsnio 2 dalį 1. Informacija apie rūšis, augančias visoje šalies teritorijoje ar jos dalyje: vietinės ir atvežtos. 2. Žemėlapiai ir nuorodos į miško dauginamosios medžiagos, dėl kurios pateikiama paraiška, provenencijų rajoną ar patvirtinimo vienetą. 3. Nurodoma teritorija ar dalis teritorijos, dėl kurios pateikiama paraiška siekiant uždrausti parduoti medžiagą galutiniam vartotojui sėti ar sodinti. 4. 2 punkte nurodyto provenencijų rajono ar patvirtinimo vieneto ir 3 punkte nurodytos teritorijos ar jos dalies klimato duomenys: a) bendras metinis kritulių kiekis (mm); b) vegetacinio sezono kritulių kiekis (mm), įskaitant mėnesius, kada tai atsitinka; c) temperatūra: - vidutinė metų °C, - vidutinė šalčiausio mėnesio °C, - vidutinė karščiausio mėnesio °C; d) vegetacinio sezono trukmė (dienos, kai temperatūra viršija 5 °C ar panašus atitinkamas matas). 5. Ekologiniai duomenys apie 2 punkte nurodytą provenencijų rajoną arba patvirtinimo vienetą ir 3 punkte nurodytą teritoriją ar jos dalį: a) aukščio virš jūros lygio intervalas; b) svarbiausios geologinės formacijos; c) pagrindiniai dirvos tipai. --------------------------------------------------